KIRJALLINEN KYSYMYS P-0462/01

esittäjä(t): Anna Karamanou (PSE) neuvostolle

(14. helmikuuta 2001)

Aihe: Albanian yltynyt kansalliskiihko uhkaa rauhaa Balkanilla

Euroopan parlamentin Albaniaa ja sen lähialueita koskevan toimintasuunnitelman täytäntöönpanon esittelijänä olen tietoinen vaikeuksista, joita Albanian hallituksella on pyrkiessään vahvistamaan maan

demokraattisia instituutioita. Olen kuitenkin syvästi huolestunut Etelä-Serbian, Kosovon ja entisen Jugoslavian tasavallan Makedonian viime päivien tapahtumista. Aseistautuneet albaanijoukot ovat hyökänneet KFOR-joukkoja ja poliisiasemia vastaan sekä ryhtyneet väkivaltaisiin yhteenottoihin serbiyhteisön jäljelle jääneiden jäsenten kanssa.

On ilmeistä, että uudelleenjärjestetyn Kosovon vapautusarmeijan uutena strategisena tavoitteena on rajojen muuttaminen Balkanilla, Kosovon itsenäistyminen ja kaikkien albaanialueiden yhdistäminen tulevaisuudessa Suur-Albaniaksi, mikä uhkaa vakavasti rauhaa Balkanilla ja koko Euroopassa.

Kun otetaan huomioon, että äärinationalististen järjestöjen toiminta vaarantaa selkeästi alueen vakauden, mihin toimiin neuvosto aikoo ryhtyä tämän kriisin laukaisemiseksi ajoissa?

Vastaus

(10. heinäkuuta 2001)

Neuvosto on syvästi huolestunut entisessä Jugoslavian tasavallassa Makedoniassa (FYROM) kiihtyvästä väkivallasta, joka uhkaa maan ja alueen vakautta. Neuvosto tuomitsee niin ikään Kosovossa jatkuvat, erityisesti vähemmistöihin kohdistuvat väkivaltaisuudet.

Poliittiset vaatimukset olisi esitettävä rauhanomaisesti ja demokratian periaatteiden mukaisesti. Tukholmassa kokoontunut Eurooppa-neuvosto totesi yksiselitteisesti, että Euroopassamme ei ole tulevaisuutta niille, jotka seuraavat suvaitsemattomuuden, nationalismin ja väkivallan tietä. EU tukee vain niitä, jotka valitsevat selvästi rauhan, demokratian, sovinnon ja alueellisen yhteistyön. Neuvosto palautti mieliin EU:n lujan sitoutumisen alueen maiden rajojen loukkaamattomuuden ja alueellisen koskemattomuuden periaatteisiin.

Eurooppa-neuvosto vahvisti uudelleen solidaarisuutensa presidentti Trajkovskia ja entisen Jugoslavian tasavallan Makedonian hallitusta kohtaan nykyisessä kriisissä ja kehotti heitä toimimaan edelleen maltillisesti sotilaallisten toimien kiihtymisen estämiseksi. Se painotti myös, että on välttämätöntä jatkaa todellisia sisäpoliittisia uudistuksia ja vahvistaa todellista monikansaista yhteiskuntaa. EU on valmis avustamaan tässä prosessissa sen huomattavan avun puitteissa, jota unioni jo antaa entiselle Jugoslavian tasavallalle Makedonialle. Tähän kuuluu rajavalvontahankkeita, tukea pakolaisille, paikallishallinnon avustamista koko maassa mukaan lukien kunnallistason infrastruktuurien parannusohjelma, työskentelyä vähemmistöjen oikeuksien hyväksi mukaan lukien merkittäviä avustuksia uudelle Kaakkois-Euroopan yliopistolle Tetovossa, apua oikeudellisten uudistusten ja koulutuksen aloilla mukaan lukien vähemmistöjen oikeuksien korostaminen sekä avustamista tulevassa väestönlaskennassa. Entisen Jugoslavian tasavallan Makedonian kanssa 9. huhtikuuta 2001 allekirjoitettu vakautus- ja assosiaatiosopimus, joka on alueella ensimmäinen laatuaan, antaa puitteet lisätuelle.

Eurooppa-neuvosto edellytti lisäksi entisen Jugoslavian tasavallan Makedonian albaaniyhteisön johtajilta jatkuvaa sitoutumista demokraattiseen prosessiin, väkivallasta luopumiseen ja vuoropuheluun ja kehotti niitä pitämään kiinni tästä sitoumuksesta pyrkiessään oikeutetusti vahvistamaan entisen Jugoslavian tasavallan Makedonian monikansaista yhteiskuntaa. Eurooppa-neuvosto edellytti, että Kosovon albaaniväestön poliittiset johtajat sanoutuvat edelleen yksiselitteisesti irti ääriryhmistä, tuomitsevat ehdottomasti väkivaltaisuudet ja noudattavat rajojen loukkaamattomuuden periaatetta Albanian hallituksen tavoin. EU panee tyytyväisenä merkille Albanian voimakkaan kannan.

Eurooppa-neuvosto pyysi korkeaa edustajaa Javier Solanaa seuraamaan alueen tilannetta, pitämään tiiviisti yhteyttä sen johtajiin sekä antamaan komissiota kuullen suosituksia neuvostolle.

EU tukee varauksetta Etelä-Serbiassa aloitettua poliittista vuoropuhelua. Niinpä neuvosto on tyytyväinen Jugoslavian liittotasavallan serbien ja Etelä-Serbian albaaniväestön edustajien allekirjoittamaan aselepoon, joka on merkittävä askel, ja se suhtautuu myönteisesti oviin suunnitelman pohjalta aloitettuihin keskusteluihin, joilla pyritään neuvotteluratkaisuun. Tukholman Eurooppa-neuvosto totesi arvostavansa Jugoslavian liittotasavallan ja Serbian viranomaisten valmiutta ratkaista konflikti rauhanomaisesti. Se myös kehotti kaikkia osapuolia toteuttamaan todellisia luottamusta lisääviä toimenpiteitä, esimerkiksi vapauttamaan kaikki poliittisina vankeina olevat Kosovon albaanit. EU on valmis tukemaan tätä prosessia myös lisäämällä Euroopan unionin tarkkailujoukon läsnäoloa alueella. Komissio on jo käynnistänyt erityisen taloudellisen ja humanitaarisen avun (2 miljoonaa euroa) toimittamisen alueelle.

EU arvioi turvallisuustilannetta säännöllisesti. Neuvosto suhtautui myönteisesti 19. maaliskuuta 2001 pitämässään istunnossa korkean edustajan Javier Solanan tilanneselvitykseen Kaakkois-Serbiaa koskevista EU:n jatkotoimista ja pyysi häntä jatkamaan EU:n strategiaa alueella koskevaa työskentelyään yhteistyössä puheenjohtajavaltion ja komission kanssa.

EU on sitoutunut panemaan kokonaisuudessaan täytäntöön Yhdistyneiden Kansakuntien turvallisuusneuvoston Kosovoa koskevan päätöslauselman 1 244. Lisäksi Neuvosto haluaa vielä muistuttaa siitä huomattavasta tuesta, jota EU antaa Kosovon vakauttamiseksi ja kehittämiseksi. EU:n jäsenvaltiot ovat osallistuneet suurimpana ryhmänä KFORiin ja antaneet käyttöön poliiseja ja tuomareita, ja ne ovat suurin instituutioiden ja siviiliyhteiskunnan muodostamiseen tähtäävien Etyjin toimien rahoittaja. EY on ollut suurin humanitaarisen avun antaja ja johtaa edelleen jälleenrakennusta ja talouden kehittämistä ei ainoastaan rahoittajana vaan myös vastaamalla UNMIKin neljännestä pilarista ja johtamalla sitä.

EU on kuitenkin tehnyt selväksi, että avun jatkumisen ehtona on kosovolaisten valmius auttaa etnisten väkivaltaisuuksien tukahduttamisessa ja heidän ponnistelunsa sovinnon aikaansaamiseksi.